Laoso ir Lietuvos santykiai

Laoso ir Lietuvos santykiai – dvišaliai tarptautiniai santykiai tarp Laoso ir Lietuvos.

Nepriklausomybę pripažino 1991 m. rugsėjo 20 d., jau Lietuvai tapus Jungtinių Tautų Organizacijos nare. Diplomatiniai santykiai užmegzti 1994 m. rugsėjo 1 d.

Abi šalys yra Jungtinių Tautų, ASEM narės. 2022 m. pradžioje Lietuvoje Laoso piliečių negyveno.

Laosas yra akreditavęs ambasadorių Lietuvai (reziduoja Švedijoje). Lietuva Laosui ambasadoriaus akreditavusi nėra.

2022 m. pradžioje Lietuvoje Laoso piliečių negyveno.

Santykių istorija

Pirmieji kontaktai 
Yra duomenų, kad SSRS vykdytos Lietuvos okupacijos metais Laosas tarp 1953 ir 1975 m. palaikė ryšius su Lietuvos diplomatinėmis atstovybėmis. Laosui tapus vienpartine socialistine valstybe, ši pripažino Lietuvos aneksiją.

Santykiai po 1991 m. 
Laosas Lietuvos nepriklausomybę pripažino 1991 m. rugsėjo 20 d., o diplomatiniai santykiai užmegzti 1994 m. rugsėjo 1 d.

Santykiai suintensyvėjo 2004 m., Penktojo Azijos ir Europos Susitikimo metu abiems šalims tapus Azijos ir Europos susitikimo narėmis.

2009 m. gegužės 26 d. įvyko susitikimas tarp Lietuvos ir Laoso užsienio reikalų ministrų. Lietuvos užsienio reikalų ministras Vygaudas Ušackas Hanojuje (Vietnamas) vykstančiame Azijos ir Europos susitikimo šalių užsienio reikalų ministrų susitikime susitiko su Laoso užsienio reikalų ministru Thonglounu Sisoulithu.

2012 m. balandį Lietuvos užsienio reikalų viceministrė Asta Skaisgirytė Liauškienė Brunėjaus sostinėje Bandar Seri Begavane susitiko su Laoso užsienio reikalų viceministru ir aptarė dvišalius santykius. Tų pačių metų lapkričio 5-6 d. viceministrė dalyvavo devintajame Europos ir Azijos valstybių vadovų susitikime, vykusiame Laoso sostinėje Vientiane, ir kalbėjo energetinio saugumo tema globalių iššūkių sesijoje. Tais pačiais metais Laosas Lietuvai akreditavo Vokietijai reziduojantį Laoso ambasadorių.

Švietimo, mokslo ir technologiniai mainai ir kultūrinis bendradarbiavimas 
Laose 2004 m. lankėsi lietuvių keliautojas ir fotografas Paulius Normantas.

2013 m. Laose apsilankė lietuvių kelionių žurnalistai Martynas Starkus ir Vytaras Radzevičius ir įspūdžius nufilmavo „Starkaus ir Radzevičiaus kelionės“ dokumentikos aštuntajame sezone pavadinimu „Su Būda per džiungles“.

2020 m. rugsėjį Europos Sąjungos delegacijos vadovės Laose pareigas pradėjo eiti Lietuvos diplomatė Ina Marčiulionytė. 2022 m. sausį jos iniciatyva Laoso nacionalinėje bibliotekoje Vientiane pristatytos į laosiečių kalbą išverstos Europos Sąjungos šalių knygos vaikams, tarp jų – lietuvių rašytojos Monikos Vaicenavičienės „Kas yra upė?“.

Ekonominiai santykiai 
2018 m. duomenimis, prekybos apyvarta tarp Lietuvos ir Laoso siekė 31,5 tūkst. eurų, o iš Laoso importuotų produktų nebuvo.

Pasiuntinių ir ambasadorių sąrašas

Pasiuntiniai Lietuvai 
 2012 m. – Khamvonė Fanouvong, pirmasis Laoso ambasadorius Lietuvai (rezidavo Berlyne)
 2015-2018(?) m. – Sithongas Čitnhothinhas, antrasis (rezidavo Berlyne)
 nuo 2021 m. – Bounliepas Houngvongsonė (reziduoja Stokholme)

Pasiuntiniai Laosui 
Lietuva nėra akreditavusi ambasadoriaus Laosui.

Šaltiniai

Literatūra

Nuorodos 
 Laosas | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Laosas